Pozdravljeni že v četrtem tednu pouka na daljavo.

Ker je to predpraznični teden, bodo prvi trije dnevi potekali po urniku z manjšimi spremembami, zadnja dva dneva pa bomo imeli dan dejavnosti. V četrtek je predviden tehniški dan, v petek pa športni dan, zato, da boste imeli več časa drug za drugega brez šolskih obveznosti.

Nekateri starši ste mi sporočili, da imate že urejene brezplačne aplikacije, o katerih sem govorila v petek. Odlično, sicer bodo naši stiki potekali kot doslej. Pomembno je, da se slišimo ter da mi pošiljate posamezne zahtevane naloge vaših otrok.

Verjetno ste zasledili informacije o preverjanju in ocenjevanju znanja. V prvem razredu se večina glavnih ciljev ocenjuje v maju tudi v času brez koronavirusa. Otroci se nekje do maja naučijo bralne tehnike in spoznajo vse črke, jih pravilno zapisujejo po nareku in samostojno prepisujejo. To bom preverjala oziroma bolj spremljala njihov napredek skozi naloge v aprilu. Računanje do 10 sem spremljala ves čas (tabela po datumih v matematičnem zvezku, ustno pri pouku) in ga zlahka preverim; računajo radi in znajo☺ Napotke za ocenjevanje bomo dobili konec meseca.

Narava nam poklanja lepe dneve, ki nas silijo vsaj na teraso, če ne dlje in izkoristimo jih! Želim vam dober teden in lepe praznike.

**PONEDELJEK, 6.4.**

**SLJ – OPIS OSEBE**

Otroci imate radi uganke. Danes vam pošiljam takšne, ki opisujejo junake iz knjig.

Starši, prosim, preberite :

-Je drobne in majhne postave. Star je šest let. Vedno hodi bos in slabo oblečen. Doma ima kozo Rogačko.

-Je vitka deklica z oranžnimi lasmi, spletenimi v dve kiti. Ima okrogel obraz, posut s pegicami, majhen nosek in jamice v ličkih, ko se smeji. Nosi prevelike čevlje in pisane nogavice.

-Je najlepše dekle na svetu. Ima črne dolge lase, modre oči in rdeča usta in lička. Oblečena je v dolgo obleko. Njena mačeha je nima rada, imajo pa jo radi palčki.

Ti je uspelo rešiti uganke? Vem, da ti je.

Sedaj pa boš spoznal Jana, dečka iz DZ na strani 51. Poslušati bi moral posnetek besedila na zgoščenki, a je ostala v šolskem predalu. Zato ti bo besedilo zopet moral prebrati eden od staršev.

IME MI JE JAN. PIŠEM SE MLINAR. IMAM SEDEM LET.

HODIM V PRVI RAZRED OSNOVNE ŠOLE. ŽIVIM V MESTU.

SEM VISOK IN SUH DEČEK.MOJ OBRAZ JE OKROGEL.NA NOSU IMAM PEGE.IMAM RJAVE OČI. NOSIM OČALA.MOJI LASJE SO KRATKI IN RJAVE BARVE.

OBLEČEN SEM V ZELENE DOLGE HLAČE IN RJAVO MAJICO Z DOLGIMI ROKAVI. OBUTE IMAM ZELENE ŠPORTNE COPATE.

(Starši, že po prvem poslušanju naj otrok pove, kar si je zapomnil. Morda boste presenečeni, ker si je vse zapomnil ali pa bo tega zelo malo…)

Besedilo dvakrat poslušaj in potem reši naloge v DZ. Če kakšnega podatka ne veš, poslušaj še enkrat.

**SLJ – PRIPRAVA NA GOVORNI NASTOP**

Doma vsaj dva ali trije sedite skupaj in se glejte. Opazujte najprej vašo velikost postave, obliko obraza – je okrogel, ovalen, barvo in dolžino las, poglejte si v oči, pa poiščite pegice ali luknjico v bradi ali ličkih. Nosite očala ali uhane? Povejte to drug drugemu, ko se med seboj primerjate.

 Če želiš natančno videti sebe, se poglej v ogledalo. Če imate širše ogledalo, morda v spalnici staršev, pa se vsi hkrati poglejte in opisujte, kar vidite. A eden za drugim – ne vpadajte v besedo, mi znamo poslušat, kajne?

Čisto nazadnje pa vsak zase še pove, kako je oblečen in obut.

Mislim, da naloga ne bo težka, da bo celo zabavna☺

Sedaj pa zapis v velik zvezek za SLJ, ki ti bo olajšal govorni nastop.

Za naslov napiši svoje ime in se nariši čez celo stran takšnega kot si. Pazi, da boš pravilno pobarval lase in oči. Nariši se v svojih najljubših hlačah, krilcu, jopici, copatih, čevljih. Če boš lepo narisal, sploh ne boš imel težav pri opisovanju. Le gledal boš risbo in govoril o sebi.

Po zgledu Janovega opisa predstavi sebe.

-Najprej poveš svoje ime, priimek, starost, razred in kje živiš (blok, hiša).

-Ob risbi opišeš svoj videz. Začni s postavo, nadaljuj s posebnostmi obraza in zaključi z oblačili.

Danes se opiši tako kot najbolje znaš, JUTRI pa ti pošljem nadaljnja navodila za dobro opravljen nastop.

**MAT – ŠE O LIKIH**

Reši nalogo v DZ3 na strani 55. Če želiš, lahko »v deželi lili.bi« pri matematiki poiščeš naloge o različnih oblikah ali računske naloge za utrjevanje računanja do 10.

**ŠPO – ZADEVANJE CILJA**

Pojdi ven. S seboj vzemi žogo, s katero boš ciljal točko, ki si ji boš izbral. Npr jašek na parkirišču, koš, deblo drevesa. Morda imaš »balinčke«, plastične keglje, ploščice za metanje, da bi z njimi zadeval cilj. Lahko pa si poiščeš različne kamenčke, palčke vejic in zadevaš cilj. Nikar ne pozabi pogledati, če je tvoj met za vse varen. Pa veliko zadetkov!